*Prijedlog*

KLASA:

URBROJ:

Zagreb, 27. rujna 2023.

**PREDSJEDNIKU HRVATSKOGA SABORA**

PREDMET: Prijedlog za pokretanje pitanja povjerenja dr. sc. Gordanu Grliću Radmanu, ministru vanjskih i europskih poslova u Vladi Republike Hrvatske (predlagatelji: 37 zastupnika u Hrvatskome saboru) - očitovanje Vlade Republike Hrvatske

Veza: Pismo Hrvatskoga sabora, KLASA: 021-03/23-08/11, URBROJ: 65-23-3, od 22. rujna 2023.

Na temelju članka 125. stavka 4. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. - Odluka Ustavnog suda Republike Hrvatske, 123/20. i 86/23. - Odluka Ustavnog suda Republike Hrvatske), Vlada Republike Hrvatske o Prijedlogu za pokretanje pitanja povjerenja dr. sc. Gordanu Grliću Radmanu, ministru vanjskih i europskih poslova u Vladi Republike Hrvatske, daje sljedeće

**O Č I T O V A N J E**

 Vlada Republike Hrvatske odbija navode iz Prijedloga za pokretanje pitanja povjerenja dr. sc. Gordanu Grliću Radmanu, ministru vanjskih i europskih poslova u Vladi Republike Hrvatske te ističe da nema osnove za izglasavanje nepovjerenja ministru vanjskih i europskih poslova.

 Po stupanju na dužnost ministra vanjskih i europskih poslova u srpnju 2019., sukladno Zakonu o sprječavanju sukoba interesa, ministar Gordan Grlić Radman pristupio je izvršavanju svojih obaveza sukladno navedenom Zakonu. Odmah po stupanju na dužnost prenio je udio poslovanja obiteljske tvrtke Agroproteinka d.d. na odvjetnika. Vlasnički udio u ovoj tvrtki dobio je slijedom obiteljskog nasljedstva što je navedeno u njegovoj imovinskoj kartici od početka obnašanja ministarske funkcije.

 Ministar Gordan Grlić Radman može s osnova vlasništva nad dionicama u trgovačkom društvu Agroproteinka d.d. primiti dividendu iz ostvarene dobiti navedenog trgovačkog društva kao i primati dividendu koju će to trgovačko društvo isplaćivati za vrijeme njegova obnašanja dužnosti.

 Ministar je međutim propustio upisati godišnje dividende u imovinsku karticu. Ministar će ažuriranjem imovinske kartice dopuniti podatke i ispraviti sve nedostatke te postupiti po odlukama Povjerenstva za odlučivanje o sukobu interesa.

 Propusti pri ispunjavanju imovinskih kartica, i od strane drugih dužnosnika, više puta su bili razlog zbog kojeg je Povjerenstvo za odlučivanje o sukobu interesa otvorilo ili vodilo postupak protiv obveznika Zakona.

 Slijedom navedenog, Vlada Republike Hrvatske odbija navode iz Prijedloga za pokretanje pitanja povjerenja dr. sc. Gordanu Grliću Radmanu, ministru vanjskih i europskih poslova u Vladi Republike Hrvatske, te ističe kako nema osnove za izglasavanje nepovjerenja ministru.

 Za svoje predstavnike, koji će u vezi s iznesenim očitovanjem biti nazočni na sjednicama Hrvatskoga sabora i njegovih radnih tijela, Vlada je odredila predsjednika Vlade Republike Hrvatske mr. sc. Andreja Plenkovića, potpredsjednika Vlade Republike Hrvatske i ministra unutarnjih poslova dr. sc. Davora Božinovića, ministra vanjskih i europskih poslova dr. sc. Gordana Grlića Radmana i državne tajnike Franu Matušića, Zdenka Lucića i Andreju Metelko-Zgombić.

 PREDSJEDNIK

 mr. sc. Andrej Plenković